Document ID: 32011R1292

A BIZOTTSÁG 1292/2011/EU VÉGREHAJTÁSI RENDELETE
(2011. december 9.)
az előcsatlakozási támogatási eszköz (IPA) létrehozásáról szóló 1085/2006/EK tanácsi rendelet végrehajtásáról szóló 718/2007/EK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az előcsatlakozási támogatási eszköz (IPA) létrehozásáról szóló, 2006. július 17-i 1085/2006/EK tanácsi rendeletre (1) (a továbbiakban: IPA-rendelet) és különösen annak 3. cikke (3) bekezdésére,
mivel:
(1)
Az előcsatlakozási támogatási eszköz (IPA) létrehozásáról szóló 1085/2006/EK tanácsi rendelet végrehajtásáról szóló, 2007. június 12-i 718/2007/EK bizottsági rendelet (2) megállapítja az IPA-rendelet végrehajtásának részletes szabályait.
(2)
A 718/2007/EK rendelet üzemeltetési költségek támogathatóságáról szóló rendelkezéseit hozzá kell igazítani a nemzetközi szervezetekkel kötött keretmegállapodásokhoz.
(3)
A különös rendelkezések rész határon átnyúló együttműködési alkotóelemre vonatkozó címében a működési költségek tekintetében támogatható költségekre vonatkozó eltérési záradékot hozzá kell igazítani az átmeneti támogatási és intézményfejlesztési alkotóelemről szóló cím eltérési záradékához.
(4)
A különös rendelkezések rész humánerőforrás-fejlesztési és vidékfejlesztési alkotóelem címeiben a 718/2007/EK rendelet 160. és 188. cikke rögzíti a regionális fejlesztési és humánerőforrás-fejlesztési alkotóelem előfinanszírozása kifizetésének feltételeit. Az e szabályok alkalmazása során nyert tapasztalatok fényében növelni kell a Bizottság által a humánerőforrás-fejlesztési és a vidékfejlesztési alkotóelem kedvezményezett országainak kifizetett előfinanszírozást, és ezeket a rendelkezéseket a regionális fejlesztési alkotóelem előfinanszírozására vonatkozó rendelkezésekhez kell igazítani.
(5)
Az e rendeletben megállapított rendelkezések összhangban állnak az IPA-bizottság véleményével,
ELFOGADTA EZT A RENDELETET:
1. cikk
A 718/2007/EK rendelet a következőképpen módosul:
1.
A 34. cikk (3) bekezdésének e) pontja helyébe a következő szöveg lép:
„e)
üzemeltetési költségek, kivéve, ha a nemzetközi szervezetekkel kötött keretmegállapodások másképp rendelkeznek;”.
2.
A 89. cikk (3) bekezdése a következő albekezdéssel egészül ki:
„A kifejezetten a művelet társfinanszírozásának időszakához kapcsolódó üzemeltetési költségek, a bérleti díjakat is beleértve, eseti alapon támogatható költségeknek tekinthetők.”
3.
A 160. cikk (3) bekezdése helyébe a következő szöveg lép:
„3. A 42. cikk rendelkezései mellett az előfinanszírozási kifizetések a legutóbbi három év során az érintett programra vonatkozó uniós hozzájárulás 30 %-át teszik ki, és azt követően kerülhet rájuk sor, hogy a 42. cikk (1) bekezdésében lefektetett feltételeket teljesítették. Amennyiben szükséges, és a költségvetési kötelezettségvállalás rendelkezésre állását figyelembe véve, az előfinanszírozás történhet két részletben.”
4.
A 160. cikk (4) bekezdését el kell hagyni.
5.
A 188. cikk (1) bekezdése helyébe a következő szöveg lép:
„1. Ezen alkotóelem alkalmazásában az előfinanszírozási kifizetések a legutóbbi három év során az érintett programra vonatkozó uniós hozzájárulás 30 %-át tehetik ki. A költségvetési kötelezettségvállalások rendelkezésre állásának függvényében a kifizetés két vagy több részletben is történhet.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. december 9-én.

Labels: 4
15
19